Γνωμοδότηση της Οικονομικής και Κοινωνικής Επιτροπής σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου για 21η τροποποίηση της οδηγίας 76/769/EΟΚ του Συμβουλίου σχετικά με περιορισμούς στην κυκλοφορία και χρήση ορισμένων επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)"

(2000/C 140/01)

Στις 3 Φεβρουαρίου 2000, και σύμφωνα με το άρθρο 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής, σχετικά με την ανωτέρω πρόταση.

Το τμήμα ενιαίας αγοράς, παραγωγής και κατανάλωσης, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Μαρτίου 2000 με βάση την εισηγητική έκθεση του κ. Jaschick.

Κατά την 371η σύνοδο ολομέλειάς της, της 29ης και 30ής Μαρτίου 2000 (συνεδρίαση της 29ης Μαρτίου 2000), η Οικονομική και Κοινωνική Επιτροπή υιοθέτησε με 63 ψήφους την ακόλουθη γνωμοδότηση.

1. Εισαγωγή

1.1. Προκειμένου να προστατεύονται σταθερά οι πολίτες από καρκινογόνες, μεταλλαξιογόνες και τοξικές για την αναπαραγωγή ουσίες και παρασκευάσματα (κ/μ/τ), από το 1994(1) δεν διατίθενται ορισμένες επικίνδυνες ουσίες στο "ευρύ κοινό".

1.2. Η ταξινόμηση των ουσιών αυτών, η συσκευασία και η επισήμανσή τους προσαρμόζονται στην επικαιρότητα με βάση τις επιστημονικές γνώσεις και την τεχνολογική πρόοδο(2).

1.3. Η Επιτροπή οφείλει, το αργότερο έξι μήνες μετά τη δημοσίευση της νέας ταξινόμησης(3), να υποβάλει πρόταση προκειμένου να συμπεριληφθούν στο παράρτημα Ι της οδηγίας 76/769/ΕΟΚ, οι νέες ταξινομηθείσες ουσίες κ/μ/τ(4), έτσι ώστε οι ουσίες αυτές να μην διατίθενται στο "ευρύ κοινό".

1.4. Σύμφωνα με την εν λόγω πρόταση οδηγίας, προστίθενται στον κατάλογο επικίνδυνων ουσιών και παρασκευασμάτων δύο καρκινογόνες ουσίες (της κατηγορίας 2) και μια τοξική για την αναπαραγωγή ουσία (της κατηγορίας 2).

2. Γενικές παρατηρήσεις

2.1. Η ΟΚΕ εκφράζει την ικανοποίησή της για την απαγόρευση της χρήσης των ουσιών αυτών για το "ευρύ κοινό". Θεωρεί ότι η πρόταση της Επιτροπής συμβάλλει στη διατήρηση και ενίσχυση της δημόσιας υγείας γενικά όσο και σε σχέση με το σχέδιο δράσης για την καταπολέμηση του καρκίνου(5), την ανακοίνωση για την ανάπτυξη της πολιτικής για τη δημόσια υγεία στην Ευρωπαϊκή Κοινότητα(6) καθώς και την ανακοίνωση που προβλέπεται να δημοσιευθεί εντός του 2000 με θέμα την κοινοτική στρατηγική για τη δημόσια υγεία(7).

2.2. Η εν λόγω 21η τροποποίηση της οδηγίας 76/769/ΕΟΚ αποτελεί μια εναρμονισμένη ρύθμιση για τη χρήση των επικίνδυνων αυτών ουσιών και παρασκευασμάτων και δεν παρεμποδίζει στη λειτουργία της εσωτερικής αγοράς.

2.3. Η ΟΚΕ συνιστά να εξετασθεί εάν για την όσο το δυνατόν άμεση προστασία της δημόσιας υγείας από τέτοιου είδους κινδύνους, είναι δυνατόν να ακολουθούνται διαδικασίες ταχύτερες από ό,τι προηγουμένως. Θα ήταν ευκταία μια απλούστευση των διαδικασιών με ορισμένους αυτοματισμούς.

2.4. Η ΟΚΕ θεωρεί ότι οι νέες αυτές ταξινομήσεις πρέπει να ισχύουν για όλα τα κράτη μέλη του ΕΟΧ και να συμπεριληφθούν στις διαπραγματεύσεις με τις υποψήφιες χώρες. Η ΟΚΕ τάσσεται υπέρ της στενότερης συνεργασίας με οργανισμούς και ενώσεις που είναι αρμόδιες για τη δημόσια υγεία στις εν λόγω χώρες.

3. Ειδικές παρατηρήσεις

3.1. Η ΟΚΕ εκφράζει την ικανοποίησή της διότι η Επιτροπή στις ακροάσεις για την επεξεργασία της 21ης τροποποίησης συμπεριέλαβε και τον εμπειρογνώμονα των περιβαλλοντικών και καταναλωτικών οργανώσεων.

3.2. Η ΟΚΕ κρίνει ορθό ότι η Επιτροπή στις θέσεις της τάσσεται υπέρ μιας προληπτικής προστασίας της δημόσιας υγείας και ότι αναλαμβάνει δράση λόγω μιας βάσιμης υπόνοιας όσον αφορά τον μη αντιστρέψιμο χαρακτήρα των βλαβών στην υγεία που προκαλούν οι εν λόγω ουσίες. Πραγματοποιεί λοιπόν την ταξινόμηση των ουσιών αυτών στις αντίστοιχες κατηγορίες και αποδέχεται τον κατάλογο κ/μ/τ.

3.3. Η ΟΚΕ θεωρεί ότι τα υφιστάμενα υπολείμματα των ουσιών δεν πρέπει να εξαντληθούν και ότι βεβαίως η απαγόρευση ισχύει και για τις εισαγωγές.

3.4. Η ΟΚΕ διερωτάται εάν η φράση "ευρύ κοινό" δεν μπορεί να αποδοθεί σαφέστερα και να αναφερθούν σαφώς οι καταναλωτές και οι μικρές βιομηχανίες. Η ΟΚΕ συνιστά να ενισχυθεί η διάδοση της ενημέρωσης για τον επικίνδυνο χαρακτήρα των εν λόγω ουσιών και μέσω των αντίστοιχων οργανισμών και ενώσεων.

3.5. Λόγου του επικίνδυνου χαρακτήρα τους, μήπως θα έπρεπε να μειωθεί η εξάμηνη προθεσμία μεταξύ της δημοσίευσης της νέας ταξινόμησης των ουσιών κ/μ/τ και της συνεπόμενης πρότασης της Επιτροπής;

3.6. Για λόγους προστασίας της δημόσιας υγείας, θα έπρεπε να εξετασθεί εάν θα πρέπει να μειωθούν και οι προθεσμίες που προβλέπονται στο άρθρο 2.

Βρυξέλλες, 29 Μαρτίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) Οδηγία 76/769/EOK, EE L 262 της 27.9.1976, σ. 201, τροποποιημένη από την οδηγία 94/60/ΕΚ, ΕΕ L 365 της 31.12.1994, σ. 1.

(2) Παράρτημα Ι της οδηγίας 67/548/ΕΟΚ, ΕΕ L 196 της 16.8.1967, σ. 1, τροποποιημένη από την οδηγία 94/69/ΕΟΚ, ΕΕ L 381 της 31.12.1994, σ. 1.

(3) Οδηγία 94/60/ΕΟΚ, ΕΕ L 365 της 31.12.1994, σ. 1.

(4) Η διαδικασία ταξινόμησης ορίζεται από την οδηγία 67/548/ΕΟΚ.

(5) Απόφαση 646/96/ΕΚ της 29.3.1996, "Σχέδιο δράσης για την καταπολέμηση του καρκίνου στο πλαίσιο της δράσης για τη δημόσια υγεία (1996-2000)"ΕΕ L 95, της 16.4.1996, σ. 9.

(6) COM(98) 230 τελικό "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με την ανάπτυξη της πολιτικής για τη δημόσια υγεία στην Ευρωπαϊκή Κοινότητα", Γνωμοδότηση της ΟΚΕ, ΕΕ C 407 της 28.12.1998, σ. 21.

(7) COM(2000) 186 τελικό (το πρόγραμμα εργασιών της Επιτροπής προβλέπει τη δημοσίευσή του στα τέλη Μαρτίου 2000).